
	Nr. DI-26-9-nts




Piespiedu naudas summas aprēķināšanas kārtība

Izdoti saskaņā ar Valsts pārvaldes iekārtas
likuma 72. panta pirmās daļas 2. punktu un
73. panta pirmās daļas 4. punktu

I. Vispārīgie jautājumi

1. Iekšējie noteikumi nosaka kārtību, kādā aprēķina piespiedu naudas summu, kas uzliekama par administratīvā akta, ar kuru noteikts pienākums novērst būves fasādes un citu ārējo konstrukciju tehniskā stāvokļa vai ārējā izskata neatbilstību pilsētvides ainavas vai ainaviski vērtīgās teritorijas prasībām (turpmāk – lēmums) labprātīgas neizpildes gadījumā, ja kā lēmuma izpildiestāde ir noteikts Rīgas valstspilsētas pašvaldības Īpašuma departaments (turpmāk – Departaments).

2. Iekšējos noteikumus piemēro gadījumos, kad Departaments ir Rīgas domes lēmuma, ar kuru noteikts pienākums sakārtot vai nojaukt būvi, ja tā ir pilnīgi vai daļēji sagruvusi vai nonākusi tādā tehniskajā stāvoklī, ka ir bīstama vai bojā ainavu, izpildiestāde.

3. Departaments piespiedu naudas summas aprēķināšanai izmanto publiski pieejamo informāciju.

II. Piespiedu naudas summas aprēķināšana

4. Piespiedu naudas summu katram adresātam nosaka individuāli ievērojot iekšējos noteikumos noteikto aprēķināšanas kārtību.

5. Departaments pirmo piespiedu naudas summu nosaka 50 euro apmērā fiziskajai personai un 100 euro apmērā juridiskajai personai.

6. Atkārtotas piespiedu naudas summa tiek aprēķināta izmantojot formulas: 
6.1. ja lēmums ir pieņemts par vidi degradējošu būvi, kas ar Departamenta vai Rīgas domes Pilsētvides attīstības un kvalitātes komisijas (turpmāk – Komisija) lēmumu ir atzīta par A kategorijas būvi (graustu):

APN, € = (IIR, € + 800€) ± K, %

6.2. ja lēmums ir pieņemts par vidi degradējošu būvi, kas ar Departamenta vai Komisijas lēmumu ir atzīta par B kategorijas būvi (graustu):

APN, € = (IIR, € + 600€) ± K, %

6.3. ja lēmums ir pieņemts par vidi degradējošu būvi, kas ar Departamenta vai Komisijas lēmumu ir atzīta par C kategorijas būvi:

APN, € = (IIR, € + 400€) ± K, %

kur APN ir atkārtotas piespiedu naudas summa, IIR ir ar iepriekšējo izpildrīkojumu uzliktās piespiedu naudas summa, K ir atkārtotas piespiedu naudas summas iekšējo noteikumu III. nodaļā norādīto samazinošo un palielinošo kritēriju kopsumma.

7. Ja adresāts vismaz septiņu dienu laikā no piespiedu naudas uzlikšanas joprojām nav izpildījis ar lēmumu noteikto pienākumu, Departaments var uzlikt atkārtotu piespiedu naudu.

8. Kad sasniegta Administratīvā procesa likuma 370. panta trešajā daļā noteiktā maksimālā piespiedu naudas summa – fiziskajai personai 5 000 euro, juridiskajai personai 10 000 euro apmērā, Departaments adresātam turpina uzlikt maksimālo piespiedu naudu līdz adresāts izpilda ar lēmumu noteikto pienākumu.

III. Kritēriji APN samazināšanai un palielināšanai

9. APN samazina atbilstoši šādiem kritērijiem un šādos apmēros:
9.1. ja būve pieder vairāk kā 10 kopīpašniekiem – 10 %;
9.2. ja būve ir:
9.2.1. valsts, reģiona vai vietējas nozīmes kultūras piemineklis – 20 %;
9.2.2. atzīta par kultūrvēsturiski vērtīgu būvi – 10 %;
9.3. ja piespiedu izpilde tiek veikta par vairākiem lēmuma rezolutīvajā daļā norādītajiem pienākumiem vienlaicīgi un kopš iepriekšējā izpildrīkojuma izdošanas kāds no šādiem pienākumiem ir pilnībā izpildīts – 10 %;

10. APN palielina atbilstoši šādiem kritērijiem un šādos apmēros:
10.1. ja adresāts iepriekšējo izpildrīkojumu nav apmaksājis labprātīgi pilnā apmērā Departamenta noteiktajā termiņā – 20 %;
10.2. ja adresāta labprātīgi neapmaksāts iepriekšējais izpildrīkojums ir nodots zvērinātam tiesu izpildītājam piedziņas veikšanai – 10 %;
10.3. ja kopš lēmuma piespiedu izpildes uzsākšanas ir pagājis vairāk kā viens gads – 10 %.

IV. Noslēguma jautājumi

11. Ja lēmums ir pieņemts par vairākām nekustamā īpašuma sastāvā esošām būvēm un aprēķinot atkārtotas piespiedu naudas summu tās apmērs katrai būvei ir atšķirīgs, izdodams viens izpildrīkojums par visām būvēm, uzliekot atkārtotu piespiedu naudu tās lielākajā apmērā.

12. Ja lēmuma piespiedu izpilde ir uzsākta pirms šo iekšējo noteikumu spēkā stāšanās un aprēķinot atkārtotu piespiedu naudu tā ir mazākā apmērā nekā iepriekšējā izpildrīkojumā, tad atkārtotas piespiedu naudas summa nosakāma iepriekšējā izpildrīkojumā noteiktajā apmērā.

13. Iekšējie noteikumi stājas spēkā ar to parakstīšanu un reģistrācijas numura piešķiršanu Rīgas valstspilsētas pašvaldības lietvedības sistēmā ELISS. Ar iekšējo noteikumu spēkā stāšanos spēku zaudē Departamenta 21.10.2016. iekšējie noteikumi Nr. DI-16-2-nts “Piespiedu naudas summas noteikšanas kārtība”.

